Brand in Magaliesberg saai verwoestingDie brande woed al sedert Sondag (Foto: Working on Fire, Twitter) Brande wat Sondag in die omgewing van die Magaliesberg uitgebreek het, het teen Dinsdag voortgewoed. Maria Letsholo, woordvoerder van Working on Fire (WoF), sê altesaam 54 brandbestryders van verskeie brandweerspanne reg oor die provinsie is sedertdien in die gebied ontplooi. Dit sluit brandbestryders van Castello, Boskop, Highveld, Pilanesberg en Vaalkop in. “Grondeienaars, munisipale brandweerdienste en ander belanghebbendes het sedert Sondag onverpoos gespook om die brande in bedwang te bring,” bevestig Letsholo. “Die Noordwes-sambreelliggaam vir brandbeskerming, die Groter Rustenburg-brandbeskermingsvereniging en die Potchefstroom-brandbeskermingsvereniging het die Working on Fire -spanne versoek om hulle by te staan.” Die brand het egter aanhou versprei en buite beheer begin geraak weens die hoë brandgevaarindeks. Die Noordwes-sambreelliggaam vir brandbeskerming moes helikopters ontplooi om die brand vanuit die lug te blus. Volgens Debbie Snyman, voorsitter van die Groter Rustenburg-brandbeskermingsvereniging, word huise in die omgewing deur die brand bedreig. Inwoners is gevra om hul huise te ontruim en na ŉ plek van veiligheid te gaan.